รุ่งฤดี แพ่งผ่องใส

รุ่งฤดี แพ่งผ่องใส หรือ รุ่งฤดี เพ็งเจริญ
เป็นนักร้องหญิงเพลงไทยสากลรางวัลพระราชทานแผ่นเสียงทองคำ จากเพลง "บัวขาว" เมื่อปี พ.ศ. 2514 และเพลง "หลานย่าโม" ในปี พ.ศ. 2522 โดยมีเพลงสร้างชื่ออื่น ๆ เช่น "เอาความขมขื่นไปทิ้งแม่โขง", "พัทยาลาก่อน", "คนหน้าเดิม", "โจโจ้ซัง", "นักรบชายแดน", "ช่างเขาเถิดนะหัวใจ" เป็นต้น รุ่งฤดี แพ่งผ่องใส ได้รับการยกย่องเชิดชูเกียรติจากสำนักงานคณะกรรมการวัฒนธรรมแห่งชาติ กระทรวงวัฒนธรรม ให้เป็น ศิลปินแห่งชาติ สาขาศิลปะการแสดง (ดนตรีไทยสากล-ขับร้อง) ประจำปี พ.ศ. 2563

ประวัติ
 เบื้องต้น 
รุ่งฤดี แพ่งผ่องใส เกิดเมื่อวันที่ 17 มีนาคม พ.ศ. 2489 พื้นเพครอบครัวอยู่ใกล้วัดบ้านหม้อ  ตำบลคลองตาคต อำเภอโพธาราม จังหวัดราชบุรี  ในวัยเด็กมีความชอบและใจรักเรื่องการร้องเพลงมาก โดยทางครอบครัวสนับสนุนให้ร้องประกวดตามงานวัด และที่ สถานีวิทยุ ปณ.ใต้สะพานพุทธ และเป็นนักร้องประจำโรงเรียนอีกด้วย

ชีวิตนักร้อง
ขณะกำลังศึกษาอยู่ที่โรงเรียนดุสิตพณิชยการ เธอมีความใฝ่ฝันอยากจะเป็นนักร้องประจำวงดนตรีสุนทราภรณ์ ครูมนัส รามโยธิน ผู้ใหญ่ที่ให้ความเคารพนับถือจึงพาไปฝากครูเอื้อ สุนทรสนาน ที่กรมประชาสัมพันธ์ ในปี พ.ศ. 2508 แม้ในขณะนั้นเธอยังเรียนอยู่ก็ตาม 

ครูเอื้อ สุนทรสนาน ให้เธอเลือกเพลงที่คิดว่าร้องได้ดีที่สุดเพื่อทดสอบตัวเอง เธอเลือกร้องเพลง "ภูกระดึง" ของ มัณฑนา โมรากุล ให้ครูเอื้อฟัง ปรากฏว่าสอบผ่าน ครูเอื้อจึงได้ให้เธอเรียนวิชาการขับร้องกับครูสริ ยงยุทธ ซึ่งเป็นมือเปียโนประจำวงตั้งแต่วันนั้นเป็นต้นมา จากนั้นเธอได้มีโอกาสร้องเพลงต่อหน้าสาธารณะชนครั้งแรก ในเพลงภูกระดึงอีกครั้ง ที่สถานีวิทยุ อ.ส. พระราชวังสวนดุสิต ซึ่งเธอได้ยอมรับว่ามีความประหม่าและตื่นเต้นมากแต่ก็ร้องออกมาได้ดีได้รับคำชื่นชมจากผู้ฟังมากมาย 

ต่อมารุ่งฤดีได้รับการคัดเลือกให้บันทึกแผ่นเสียงเพลง "พัทยาลาก่อน" ของครูศรีสวัสดิ์ พิจิตรวรการ เป็นเพลงแรก ตามด้วยเพลง "ร้ายกว่าผี" ซึ่งได้รับความนิยมจากแฟนเพลงมากมายเกินความคาดหมาย เธออยู่กับวงดนตรีสุนทราภรณ์ได้เพียง 3 ปี ก็ลาออกไปใช้ชีวิตเป็นนักร้องตามไนต์คลับที่กำลังมีชื่อเสียงอยู่ในตอนนั้น ทำให้มีโอกาสได้ร้องเพลงของครูเพลงคนสำคัญอื่น ๆ อีกหลายคน เช่น พยงค์ มุกดา, เปรื่อง ชื่นประโยชน์, ทวีพงษ์ มณีนิล, สง่า อารัมภีร, ไพบูลย์ บุตรขัน และอื่น ๆ

เพลงที่สำคัญก็คือ เพลง"เอาความขมขื่นไปทิ้งแม่โขง" ซึ่งครูพยงค์ มุกดาตั้งใจประพันธ์ให้เธอร้องโดยเฉพาะ เมื่อได้ฟังเสียงเธอขับร้องเพลงที่ไนต์คลับ ตามคำแนะนำของสุเทพ วงศ์กำแหง เป็นที่มาของบทเพลงประจำตัวของเธอจนกระทั่งปัจจุบัน และในปี พ.ศ. 2519 เธอได้บอกกับบริษัทเมโทรต้องการร้องเพลงญี่ปุ่น ทางบริษัทเมโทรจึงได้ติดต่อครูพยงค์ให้มาใส่คำร้องให้เธออีกครั้ง จึได้งออกมาเป็นเพลงดัง "โจโจ้ซัง" โดยมีเนื้อร้องภาษาไทยและเนื้อร้องภาษาญี่ปุ่น ซึ่งเธอได้หัดเรียนภาษาญี่ปุ่นอยู่นานหลายเดือนก่อนจะได้บันทึกแผ่นเสียง ต่อมา ครูเอื้อ สุนทรสนาน ได้เรียกให้เธอกลับมาบันทึกแผ่นเสียงเพลงคู่ชุด "ดำเนินทราย" ของห้างเมโทรเทปและแผ่นเสียง ของ วรชัย ธรรมสังคีติ ในปี พ.ศ. 2522 ซึ่งได้รับความนิยมเป็นอย่างมากเช่นเดิม

เธอมีผลงานบันทึกแผ่นเสียงมากกว่า 2,000 เพลง และมีเพลงที่ได้รับความนิยมเป็นจำนวนมากอาทิ "หลานย่าโม", "เอาความขมขื่นไปทิ้งแม่โขง", "กังหันสวาท", "แม่สอดสะอื้น", "แฟนซีชีวิต", "คนหน้าเดิม", "เธอคือดวงใจ", "ช่างเขาเถิดนะหัวใจ", "ชีวิตคนเศร้า", "สตรีที่โลกลืม", "วาสนาคนจน", "เฉือนหัวใจ", "โจโจ้ซัง", "นักรบชายแดน", "ใจหวนครวญรำพัน", "ยากจะหักใจลืม" เป็นต้น ปัจจุบันเธอยังคงร้องเพลงให้กับงานคอนเสิร์ตการกุศลต่าง ๆ  และยังทำงานให้กับสมาคมนักร้องแห่งประเทศไทย สมาคมดนตรีแห่งประเทศไทย ในพระบรมราชูปถัมภ์ และองค์กรสำคัญต่าง ๆ

 รางวัล 

 ปี พ.ศ. 2514 ได้รับพระราชทานรางวัลแผ่นเสียงทองคำ สาขานักร้องหญิงชนะเลิศ ประเภท ข. จากเพลง "บัวขาว" ผลงานของท่านผู้หญิงพวงร้อย อภัยวงศ์ รับจากพระหัตถ์พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร
 ปี พ.ศ. 2522 ได้รับพระราชทานรางวัลแผ่นเสียงทองคำ จากเพลง "หลานย่าโม" ซึ่งเป็นผลงานชิ้นเอกของ นายพรเลิศ ศาลานิตยกุล รับจากพระหัตถ์พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร
 ปี พ.ศ. 2563 ได้รับพระราชทานรางวัล ศิลปินแห่งชาติ สาขาศิลปะการแสดง (ดนตรีไทยสากล-ขับร้อง) ประจำปี พ.ศ. 2563 รับจากพระหัตถ์สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี

 ชีวิตครอบครัว
สมรสกับ พลตำรวจเอก จรัส เพ็งเจริญ อดีตรองอธิบดีกรมตำรวจ ซึ่งถึงแก่อนิจกรรมเมื่อปี พ.ศ. 2539 หลังจากครองคู่กันมา 24 ปี หลังจากที่สามีของรุ่งฤดีได้เสียไปรุ่งฤดีก็ได้มีโอกาสไปเยี่ยมลูกสาวและหลานที่สหรัฐอเมริกาบ่อยขึ้น มีโอกาสไปขับรถรับ-ส่งหลานทำให้คลายความเหงาไปได้ รุ่งฤดีมีบุตรสาวเพียงคนเดียวคือ74 ปี รุ่งฤดี แพ่งผ่องใส เปิดเคล็ด (ไม่ลับ) ทำอย่างไรหุ่นดี-เสียงแจ๋ว เปรยเสียงดังอยากเจอตัวเป็นๆ “ครูสลา คุณวุฒิ” มติชนสุดสัปดาห
 นางวรภัทร ฤกษ์พัฒนาพิพัฒน์ สมรสกับ นายแพทย์ไพโรจน์ ฤกษ์พัฒนาพิพัฒน์ มีบุตรชายสองคนคือ
 นายแพทย์พีระภัทร ฤกษ์พัฒนาพิพัฒน์
 นายภัทรพล ฤกษ์พัฒนาพิพัฒน์

ตัวอย่างผลงาน

 เพลง 
เอาความขมขื่นไปทิ้งแม่โขง, หลานย่าโม, คนหน้าเดิม, กังหันสวาท, โจโจ้ซัง, ชีวิตคนเศร้า, ช่างเขาเถอะนะหัวใจ, แม่สอดสะอื้น, บัวขาว, สามหัวใจ, สตรีที่โลกลืม, วาสนาคนจน, ทับนางรอ, ยากจะหักใจลืม, พัทยาลาก่อน, แฟนซีชีวิต, คุณรักฉันน้อย, เธอคือดวงใจ, คอยพี่, แดนดอกเอื้อง, ดอกเอื้องดอย, ในมือมาร, แบ่งเวลาไปหาฉันบ้าง เป็นต้น

บรรณานุกรม
 ไพบูลย์ สำราญภูติ. หนังสือพระเจ้าทั้งห้า ตำนานความเป็นมาของสุนทราภรณ์

 เครื่องราชอิสริยาภรณ์ 
ราชกิจจานุเบกษา, พระบรมราชโองการ ประกาศ เรื่อง พระราชทานเครื่องราชอิสริยาภรณ์อันเป็นที่สรรเสริญยิ่งดิเรกคุณาภรณ์ ประจำปี ๒๕๖๕, เล่ม ๑๔๐ ตอนพิเศษ ๒ ข หน้า ๗๒, ๒๐ พฤศจิกายน ๒๕๖๖
 อ้างอิง 

 แหล่งข้อมูลอื่น 
 อัลบั้มรูป รุ่งฤดี แพ่งผ่องใส 

หมวดหมู่:บุคคลที่เกิดในปี พ.ศ. 2489
หมวดหมู่:นักร้องหญิงชาวไทย
หมวดหมู่:นักร้องเพลงลูกกรุง
หมวดหมู่:ผู้ได้รับเครื่องราชอิสริยาภรณ์ จ.ม.
หมวดหมู่:ผู้ได้รับเครื่องราชอิสริยาภรณ์ จ.ช.